***Нияз Төхвәтуллин, В.Г. Тимирясов исемендәге Казан инновацион университетының 2 нче курс студенты***

 Исәнмесез, хөрмәтле Рөстәм Нургалиевич, коллегиядә катнашучылар!

**(1 слайд)**

 Мин,Нияз Төхвәтуллин,( *В.Г.)* Тимирясов исемендәге Казан инновацион университетының 2 нче курс студенты, гаиләм, туганнарым белән 12 буынлык нәсел тарихыбызны барлап,

**(2 слайд)**

“Без тарихта эзлебез” дигән республикакүләм шәҗәрәләр бәйгесендә катнаштым. Без бәйгедә 1 нче урынны яуладык. Әлеге проектта катнашу мине җитди уйларга этәрде. Күпмедер күләмдә нәсел-нәсепне барлап тору татарда борынгыдан килгән гадәт. Ә бүгенге көн яшьләре бу мәсьәләгә ничек карый соң? Безнең өчен бу проблема актуальме? Мондый проект-бәйгеләр яшьләргә кирәкме?

**(3слайд)**

Безгә-бүгенге яшьләргә- үсәргә, белем алырга, һөнәр сайларга бик күп мөмкинлекләр тудырылган, чөнки республикабыз җитәкчелеге илебезнең киләчәге безнең кулларда икәнлеген аңлап эш итә. Без -көчле рухлы, сәламәт яшәү рәвеше алып баручы, тырыш, үҗәт, максатчан, җәмгыять үсешен алга әйдәүче шәхесләр булырга, милләтебезнең күрке, гаиләләребезнең горурлыгы булып, гореф-гадәтләрен саклап, нәсел-нәсебебез җепләрен өзмичә, кадерләп, киләчәк буыннарга тапшырырга бурычлыбыз! Әйтергә кирәк,бу уңайдан, республикада, шәхсән Кукмара районында, бик күп эшләр эшләнә.

 **(4слайд)**

Ләкин минем ТАССРның 100 еллыгы, Бөек җиңүнең 75 еллыгы уңаеннан Татарстан Республикасы Президенты Рөстәм Миңнехановның теләктәшлеге белән Татарстан Республикасының Архив эше буенча дәүләт комитеты тарафыннан оештырылган “Без тарихта эзлебез” дигән республикакүләм шәҗәрәләр проекты бәйгесенә аерым тукталасым килә. Чөнки әлеге проект алда әйтеп үтелгән максат-бурычларны үз эченә җыеп кына калмыйча,ә аларны практик яктан тормышка ашыруны таләп итте.

 **(5 слайд)**

 Безгә кыска гына вакыт эчендә бөтен нәсел-нәсебебез белән бергәләшеп, тарих битләрен актарырга, тагын бер кат архивларда казынырга, үткәнебезне барларга туры килде. Студент буларак, миңа мәгълүмати ресурслар белән эшләү бурычы куелды. Әнә шулай шау-гөр килдек:еракларда яшәгән, күптән күрешмәгән туганнарыбыз белән күрештек, туганлык җепләрен яңарттык.

 **(6 слайд)**

Без архив язмаларына, Казан Дәүләт Федераль университетындагы мәгълүматларга нигезләнеп, нәсел агачыбызның хәзерге Татарстан Республикасы Кукмара районы Ятмас-Дусай авыл җирлегендә 1336 нчы елларда тамыр җибәрүен белдек.

**(7слайд)**

“Нәсел агачыбызның” 12 нче буынына кадәр булган мәгълүматны Мәскәү, Казан, Уфа архивлары аркылы таба алдык. Бүгенге көндә нәселебез 678 кешене тәшкил итә. Гаиләләребез, төплечә, татар милләтеннән, 17 гаилә катнаш никахка корылган. Араларында рус,мари,француз,испаннар бар.

 **(8 слайд)**

 Архив язмалары, истәлекләр безгә әби-бабайларыбызның тормыш-көнкүрешен, гореф -гадәтләрен,һөнәри осталыкларын тагын бер кат барларга, системага салырга ярдәм итте.

 Нәселебездә данлыклы, илкүләм билгеле, зур ихтирам казанган атаклы игенчеләр, сәүдәгәләр, эшмәкәрләр, староста-җитәкчеләр-хәрбиләр; чабыш атлары, тегермән тотучылар, укытучы-табиплар бихисап.

 **(9 слайд)**

Ятмас Дусай авылының беренче старостасы,чабыш атлары тоткан Яппар Саттаров, данлыклы сәүдәгәр Баһаветдин Нурмөхәммәтов, мебель остасы, финансист Мансур Баһаветдинов, данлыклы илкүләм төзүче “Лужники” стадионын, “Кол Шәриф” мәчетен төзеткән Марс Газизуллин, Россиянең, Татарстанның атказанган төзүчесе Мияссәр Мансуров, КамАЗ төзүдә зур хезмәт куйган Мәхмүт Яппаров, Россиянең атказанган укытучысы Роберт Мансуров, Татарстан урман хуҗалыгы министры урынбасары Наил Кашапович Зайниев, Россия Федерациясенең, Татарстан Республикасының атказанган социаль хезмәткәре Имаметдин Гәрәев кебек туганнарыбыз –нәселебезнең генә түгел, милләтебезнең йөзек кашлары.

 **(10 слайд)**

Минем өчен иң зур горурлык хисләре уяткан кеше –ул минем Мияссәр бабам! Бабам 2018 нче елда вафат булды. Бүген Зур Кукмара урта мәктәбенә районны үстерүгә зур өлеш керткәне өчен Республика ветераннар советы тәкъдиме белән Кукмара районының Почетлы гражданины Мияссәр Мансуров исеме бирелде, мәктәп ишегалдына бюсты куелды,мемориаль музее ачылды. Мин ышанам, үсеп килүче буыннарны тәрбияләү-үстерүдә бу һичшиксез уңай тәҗрибә.

**(11 слайд)**

Нәселебез ир-егетләре эштә генә түгел, илгә яу-сугышлар килгәндә дә сынатмаган. Бер генә сугыш фаҗигасе дә аларны читләтеп үтмәгән. Барысы да диярлек армия хезмәтендә булып, Ватаныбыз алдында үз бурычларын үтәгән.

Борынгы бабабызның кушаматы солдат Саттар булган, Баһаветдин, Мансур бабамнар Бөек Ватан сугышы кырларыннан әйләнеп кайтмаган.

**(12 слайд)**

2014 нче елның җәендә Калуга өлкәсенә Мансур бабабыз җирләнгән туганнар каберенә зыярат кылдык, ул һәлак булган җирдән нарат үсентесе алып кайтып, Ятмас- Дусай мәктәбе янына батырлар аллеясына утырттык.

**(13 слайд)**

Бүген Ятмас- Дусай авылында тирә-юнь халкын шатландырып, “ Күз чишмәсе” гөрләп ага. 2010 нчы елда суы китеп, корыган чишмә Роберт абый Мансуров җитәкчелегендә район мәгариф хезмәткәрләре, туганнары Райнур Нотфуллин,Алмаз Файзрахманов, Рафис Яппаровлар ярдәме белән яңадан торгызылды. Бу чишмә- суының сыйфаты, химик составы буенча районыбызда иң шифалы уникаль чишмә санала.

**(14 слайд)**

Бүген нәселдәшләребез Россиянең төрле төбәкләрендә, Казан, Яр Чаллы, Мәскәү, Санкт-Петербург, Чиләбе шәһәрләрендә, Америка Кушма Штатларында, Германия, Куба, Кытай, Испания илләрендә гореф-гадәтләребезне, телебезне саклап, туганлык хисләрен югалтмыйча, күркәм тормышлары,уңышлы эшләре белән безне сөендереп яшиләр.

**(15 слайд)**

Нәселебезнең атаклы оста Нәҗип Нәккаш эшләгән туграсы бар,2019 нчы елда нәсел гербы ясалды. **(16 слайд)** 2019 нчы елда бабам Мияссәр, әбием Наҗия Мансуровлар исеменә багышланган, туган ягыбыз, нәсел-нәсебебез турында истәлекләр, архив язмаларын үз эченә алган “ Кояш Ятмас-Дусай ягыннан чыга” дип исемләнгән китап дөнья күрде.

**(17 слайд)**

Безнең нәселебез бүген, горурланып, “Без тарихта эзлебез” дип әйтә ала! Без әле эзләнүләрне туктатырга җыенмыйбыз! Нәселебез тарихында “ак тапларыбыз” шактый.

 Форсаттан файдаланып, “Без тарихта эзлебез” дигән республикакүләм шәҗәрәләр проекты бәйгесен оештырган Татарстан Республикасының Архив эше буенча дәүләт комитетына,шушындый мөһим проектны безгә ышанып тапшырган районыбыз җитәкчелегенә, хезмәтебезне күргән республика комиссиясе әгъзаларына, проектны тормышка ашырырга мөмкинлек биргән республика җитәкчелегенә нәсел-нәсебебезнең тирән рәхмәтен җиткерәм!

 **(18 слайд)**

Яшьләр исеменнән, шәхсән, үз исемемнән аерым рәхмәтебезне Рөстәм Нургалиевич Сезгә юллыйм! Бүген мирасыбыз барлана; телебез,динебез, мәдәниятебез, моңыбыз яши,үсә; милли киемнәребез: татар кафтаны- күлмәкләр, калфак,түбәтәй,читекләребезне киябез;милли ризыкларыбызны яратып кулланабыз икән- болар барысы да Сезнең җитәкчелектә башкарылган системалы эшчәнлек нәтиҗәсе!

**(19 слайд)**

Бүгенге көн яшьләре бу мәсьәләгә бик уңай карый! Безнең өчен бу проблема актуаль! Мондый проект-бәйгеләр яшьләргә кирәк! Фәнни яктан артык катлауландырылмаган, төрле кызыксындыру чаралары белән уратылгын, милләтебезне саклауда, барлауда зур җаваплылык сорый торган; яшьләргә, яшь гаиләләргә юнәлтелгән грантлы проектлар булса,бигрәк тә яхшы булыр иде!

**(20 слайд)**

 Игътибарыгыз өчен рәхмәт!